SPRÁVA AUDÍTORA
O AUDITE ROČNEJ ÚČTOVNEJ ZÁVIERKY ORGANIZÁCIE:

SLOVENSKÝ POZEMKOVÝ FOND
Búdková 36, 817 15 Bratislava

K 31.12.2001

Počet strán vrátane príloh: 24

Bratislava, január 2002

INTEGRIA, s.r.o., Mliekárenská 10,  821 09 Bratislava
Licencia Slovenskej komory audítorov č. 185

SPRÁVA AUDÍTORA
O AUDITE ROČNEJ ÚČTOVNEJ ZÁVIERKY ORGANIZÁCIE:

SLOVENSKÝ POZEMKOVÝ FOND
Búdková 36, 817 15 Bratislava

K 31.12.2001

ADRESÁT SPRÁVY AUDÍTORA:    SLOVENSKÝ  POZEMKOVÝ FOND

Bratislava, január 2002

A.	OBJEDNÁVKA NA AUDÍTORSKÉ OVERENIE ROČNEJ ÚČTOVNEJ        
     ZÁVIERKY ZA  ROK 2001

 	Audítorská spoločnosť: INTEGRIA, s.r.o., Mliekárenská 10, 821 09 Bratislava vykonala overenie účtovnej závierky SLOVENSKÉHO POZEMKOVÉHO FONDU          (ďalej len SPF) Bratislava, za rok 2001 na základe zmluvy o dielo uzatvorenej dňa 01.10.2001 v mesiacoch október 2001 až január  2002 v sídle SPF.

 SLOVENSKÝ POZEMKOVÝ FOND pri audite ročnej účtovnej závierky zastupovali:
 Ing. Ladislav Felsö - riaditeľ ekonomickej sekcie
 Ing. Danica Májeková - vedúca oddelenia účtovníctva , daní a rozpočtu
 p. Klára Hillová - vedúca účtovníčka

	Skupinu audítorov audítorskej spoločnosti	poverenej overením ročnej účtovnej závierky SPF viedol Ing. Ivan Selecký, PhD., konateľ spoločnosti, audítor SKAu, ev.č. 176.

 Predmetom auditu bolo preskúmanie a overenie veličín vykazovaných v ročnej účtovnej závierke SPF ku dňu 31.12.2001. Ďalej preskúmanie a zhodnotenie vedenia bežného účtovníctva SPF, jeho vernosti, t.j. úplnosti,  preukaznosti a správnosti. Audítorská spoločnosť sa tiež zamerala na zhodnotenie: majetkovej, finančnej situácie, čerpania rozpočtu, dosiahnutého hospodárskeho výsledku  a realizáciu jeho povinností na úseku privatizácie štátnych poľnohospodárskych podnikov vyplývajúcich zo zákona č.92/1991 Zb. v znení neskorších predpisov a na úseku správy poľnohospodárskych nehnuteľností vo vlastníctve štátu, respektíve vlastnícky nedoložených podľa zákona č.229/1991 Zb. v znení neskorších predpisov a plnenia reštitučných povinností, kde povinnou osobou je štát a zákona č.330/1991 Zb. v znení zákona č. 256/2001 Z.z., ktorým sa mení a dopĺňa zákon SNR č. 330/1991 o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov, zákon č.180 – 181/95 Zb., zákon č.64/97 Z.z. a ďalších predpisov upravujúcich činnosť SPF.

 	Pri audite ročnej účtovnej závierky SPF za rok 2001, ktorý bol naplánovaný na október 2001 až január 2002 audítorská spoločnosť vychádzala zo Slovenských audítorských štandardov , schválených Slovenskou komorou audítorov, s cieľom získať istotu, že ročná účtovná závierka neobsahuje významné nesprávnosti.

 Audit ročnej účtovnej závierky SPF za rok 2001 sa zakladá na overení týchto dokumentov a písomností:
a)	SÚVAHA rozpočtových a príspevkových organizácií zostavená za SPF ku dňu 31.12.2001 a VÝKAZ ziskov a strát za SPF zostavený ku dňu 31.12.2001 
b)	PRÍKAZ generálneho riaditeľa SPF v Bratislave zo dňa 10.8.2001 na vykonanie inventarizácie majetku a záväzkov ku dňu 31.10.2001 a k 31.12.2001
c)	INTERNÝ POKYN generálneho riaditeľa číslo 6/1998 a č.7/1998  na zabezpečenie vymáhania pohľadávok SPF 
d)	Prvotné účtovné doklady za rok 2001 
e)	Náhodne vybrané platobné podklady pre realizáciu reštitučných náhrad oprávneným osobám v r. 2001
f)	Systém dokladovania, sledovania a prolongácie pohľadávok za prenájom nehnuteľného majetku v správe SPF uplatňovaný v r. 2001
g)	Podklady o predaji bytov v správe SPF v r.2001 podľa zákona č. 182/1993 Zb. v znení neskorších predpisov 
h)	Realizácia odvodových povinností SPF do štátneho podporného fondu pre pôdohospodárstvo a potravinárstvo podľa zákona č. 40/1994 Z.z. v znení zákona           č. 240/1998 Z.z. 
i)	Uznesenie vlády SR č.450 zo dňa 23.5.2001 k účtovnej závierke, rozdeleniu hospodárskeho výsledku za r.2000 a návrhu rozpočtu SPF na roky 2001 – 2002 – 2003. 

 Predmetom auditu boli obligatórne súčasti ročnej účtovnej závierky organizácie: Slovenský pozemkový fond, Búdková 36, 817 15 Bratislava za rok 2001.

 Uskutočnili sme audit ročnej účtovnej závierky Slovenského pozemkového fondu za rok, ktorý sa skončil ku dňu 31.12.2001. Za účtovnú závierku je zodpovedné vedenie Slovenského pozemkového fondu.

            Zodpovednosťou audítorskej spoločnosti je vyjadriť názor na túto účtovnú závierku, ktorý vychádza z jej auditu.

B.	IDENTIFIKÁCIA OVEROVANEJ ORGANIZÁCIE, JEJ PRÁVNE POSTAVENIE A  CHARAKTERISTIKA

 Slovenský pozemkový fond v Bratislave bol zriadený zákonom č. 330/1991 Zb. v znení zákona č. 256/2001 Z.z., ako právnická osoba zapísaná do obchodného registra                    a nadväzujúceho rozhodnutia Ministerstva pôdohospodárstva SR číslo 7675/91 - OPR zo dňa 14.12.1991 s účinnosťou od 01.01.1992. SPF vykonáva zákonom vymedzené činnosti ako neziskový a nepodnikateľský subjekt.
Podľa Výpisu  z obchodného registra Okresného súdu Bratislava I. v Bratislave, zoznam výpisov č.: II-3448/99, oddiel: Po, vložka číslo: 35/B je uvedený predmet činnosti SPF nasledovne:
-	Slovenský pozemkový fond spravuje poľnohospodárske a lesné nehnuteľnosti vo vlastníctve štátu a neznámych vlastníkov v rozsahu ustanovenia zák. č. 229/91 Zb.         v znení neskorších doplnkov,
-	prevádza bezplatne do vlastníctva oprávnených osôb náhradné pozemky z vlastníctva štátu, ak nemožno vydať ich pôvodné pozemky,
-	uzatvára zmluvy o výmene pozemkov s vlastníkmi, na pozemkoch ktorých je záhradková alebo chatová osada,
-	spolupracuje pri uplatňovaní práv oprávnených osôb,
-	prevádza do vlastníctva alebo do správy právnických a fyzických osôb pozemky vo vlastníctve štátu, ktoré sú rozhodnutím orgánu štátnej správy určené na výstavbu alebo ťažbu,
-	spravované nehnuteľnosti vo vlastníctve štátu prenajíma do schválenia privatizačného projektu alebo v súlade s ním a nehnuteľnosti neznámych vlastníkov do uplatnenia          a preukázania vlastníckych práv,
-	v súlade so schváleným privatizačným projektom prevádza majetok určený na privatizáciu spôsobmi ustanovenými zák. č. 92/91 Zb. v znení neskorších predpisov,
-	je účastníkom konania o pozemkových úpravách za pozemky, ktoré spravuje,
-	nakladá s pozemkami neznámych vlastníkov, neknihovanými pozemkami, ktoré sú vo vlastníctve štátu, pozemkami vo vlastníctve štátu, pozemkami, ktorých vlastníctvo nie je evidované podľa predpisov o katastri nehnuteľností v súbore geodetických informácií       a   v súbore popisných informácií alebo nie je preukázané inak a pozemkami, ktoré tvoria podiely spoločnej nehnuteľnosti, ktoré spravuje, pričom postupuje podľa zákona             č. 180/1995 Z.z. a zákona č. 181/1995 Z.z.

 Správnosť tohto výpisu bola potvrdená dňa 26.7.2001.

 	Zákonom č. 303/1995 Z.z. o rozpočtových pravidlách Slovenskej republiky bol zrušený zákon č. 567/1992 Zb. o rozpočtových pravidlách. Zákonom č. 441/2000 Z.z., ktorým bol novelizovaný zákon č. 303/1995 Z.z. o rozpočtových pravidlách bol Slovenský pozemkový fond zaradený do kapitoly verejných financií s uplatňovaním jednotnej rozpočtovej klasifikácie. Podľa § 8, ods.6  zákona č. 441/2000 Z.z. rozpočet SPF naďalej schvaľuje vláda SR.
	 
 Podľa citovaných právnych predpisov Slovenský pozemkový fond hospodári ako nepodnikateľský, neziskový právny subjekt zapísaný do obchodného registra podľa zákona č. 330/1991 Zb. v znení neskorších predpisov a "Štatútu", ktorý schválila vláda SR svojím uznesením č. 607/1991 v znení uznesenia č. 75 zo dňa 1.2.1994 podľa rozpočtu schváleného Vládou SR na príslušné rozpočtové obdobie.
 
Poslanie a náplň činnosti SPF sú uvedené v zákone č. 330/1991 Zb. v znení neskorších predpisov, ďalej v zákone č. 229/1991 Zb. v znení neskorších predpisov,             v zákone č. 92/1991 Zb. v znení neskorších predpisov, zákone č. 180 - 181/95 Z.z. v zákone č. 64/97 Z.z., ako aj v ďalších právnych normách, ktoré riešia špecifické problémy na úseku pôdohospodárstva.
 
Pri vedení  účtovníctva v roku 2001 sa SPF riadil ustanoveniami zákona č. 563/1991 Zb. o účtovníctve  v znení neskorších predpisov s nadväzujúcou účtovou osnovou a postupmi účtovania pre príspevkové organizácie, ktoré boli vydané FMF pod číslom V/20 530/1992 zo dňa 30.07.1992 v znení neskorších úprav MF SR. Pri účtovaní pozemkov vo vlastníctve štátu fond postupuje podľa zákona č. 256/2001 Z.z., ktorým sa novelizuje zákon č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a pozemkových spoločenstvách v znení neskorších predpisov a interného pokynu GR SPF č. 6/2000, ktorým sa upravuje postup SPF pri vedení evidencie pozemkov.

 SPF pri výkone zákonom stanovených funkčných povinností pre účely zákona          č. 366/1999 Z.z. o daniach z príjmov v znení neskorších predpisov sa posudzuje podľa § 18 ods. 4) a § 19 písm. b), čo v praxi znamená, že príjmy SPF dosiahnuté z výkonu zákonom stanovených činností sú oslobodené od platenia dane z príjmov. 

Hospodárske, finančné a daňové vzťahy SPF v r. 2001 

Finančné vzťahy a platobný styk SPF zabezpečuje bezhotovostne prostredníctvom nasledovných peňažných inštitúcií: Všeobecná úverová banka, a.s. Bratislava, Poľnobanka, a.s. Bratislava. 

 Z obsahového a vecného hľadiska SPF v roku 2001 hospodáril v zmysle zákona     č. 330/1991 Zb. v znení neskorších predpisov a podľa rozpočtu schváleného uznesením Vlády SR č. 450 zo dňa 23.5.2001.

 Rozpočet SPF na rok 2001 nepočítal s poskytnutím príspevku na svoju činnosť  zo Štátneho rozpočtu SR.
 
Schválením  rozpočtu SPF na rok 2001 bez príspevku zo štátneho rozpočtu SR, SPF zabezpečil komplexné financovanie svojich činností vyplývajúcich z príslušných zákonov plne z tvorby vlastných zdrojov tak v prevádzkovej, ako aj investičnej oblasti.

 Podľa zákona č. 40/1994 Z.z. v znení zákona č.240/98 Z.z. SPF odviedol do štátneho podporného fondu pre pôdohospodárstvo a potravinárstvo finančné prostriedky v objeme 51.229 tis. Sk a zároveň má zúčtovaný záväzok voči ŠPFPP vo výške 9.307 tis. Sk a  pri plnení reštitučných povinností štátu voči oprávneným osobám vyplatil finančné náhrady vo výške 50.237 tis. Sk. V roku 2001 pre oprávnené osoby pri plnení reštitučných nárokov popri finančnej úhrade, SPF poskytol aj plnenie cennými papiermi (akcie RIF, a.s.) vo výške 10.761 tis. Sk. 

 Celkové plnenie reštitučných nárokov oprávnených osôb podľa účtovného stavu za rok 2001 dosiahlo výšku 60.998 tis. Sk.

Pri zdaňovaní  príjmov má SPF upravený vzťah k štátnemu rozpočtu podľa  zákona 
č. 366/1999 Z.z. v znení neskorších predpisov v §§ 18-19. 

 	SPF v r. 2001 plnil povinnosti voči zdravotným poisťovniam, sociálnej poisťovni, fondu zamestnanosti v zmysle platných legislatívnych noriem  v termíne a bezo  zvyšku.

 Pri odmeňovaní pracovníkov SPF postupoval podľa zákona č. 143/1992 Zb. o plate  a odmene v rozpočtových a v niektorých ďalších organizáciách a orgánoch v znení neskorších predpisov, nadväzujúceho    nariadenia  vlády  SR č. 249/1992  Zb.  o  platových    pomeroch v rozpočtových a ďalších organizáciách a orgánoch v znení neskorších predpisov a Zásad pre odmeňovanie pracovníkov SPF, ktoré v zmysle Štatútu SPF schválila jeho Správna rada dňa 31.3.1994. Tieto vnútroorganizačné Zásady pre odmeňovanie pracovníkov SPF boli  v roku 1999 novelizované a schválené Správnou radou SPF dňa 16.12.1999. Objem mzdových prostriedkov bol čerpaný v rámci schváleného rozpočtu na rok 2001.

C. PREDMET A SPÔSOB OVEROVANIA ROČNEJ ÚČTOVNEJ ZÁVIERKY

 Predmetom overovania ročnej účtovnej závierky za rok 2001 v SPF Bratislava          v zmysle zákona č. 563/1991 Zb. o účtovníctve v znení neskorších predpisov okrem jej obligatórnych súčastí:
* Súvaha rozpočtových a príspevkových organizácií k 31.12.2001 (Úč ROPO 3-02)
* Výkaz ziskov a strát k 31.12.2001 (Úč ROPO 4-02)
 boli aj ďalšie doklady, dokumenty a súvisiace účtovné písomnosti.
 
Zakladateľom SPF nebolo uložené spracovať Prílohu k účtovnej závierke.

 Spôsob overovania ročnej účtovnej závierky za rok 2001 bol  systémový v tom zmysle, že  vybraté účtovné doklady boli podrobené kontrole plnenia ich náležitostí v zmysle ustanovení zákona č. 563/1991 Zb. o účtovníctve, ich evidovania  v príslušných účtovných knihách, registrácie v hlavnej knihe a v konečnom dôsledku  v účtovných výkazoch.

 
D. STAV A VÝVOJ MAJETKOVEJ PODSTATY SPF V ROKU 2001

Pri overovaní stavu a vývoja majetkovej podstaty SPF, jej súčastí a zdrojov krytia      v roku 2001 audítorská spoločnosť overila správnosť v účtovníctve vykazovaných jednotlivých položiek majetku:

Aktíva 								       Tab. č. 1
			   						        v tis. Sk

Ukazovateľ	Stav k
31.12.2000	
%	Stav k 
31.12.2001	
%	
Stále aktíva	947.142	32,4	915.209	31,2	
Z toho: NIM	486		832		
            HIM	604.075		801.346		
            Finančné investície	342.581		113.031		
Obežné aktíva	1.973.215	67,6	2.013.295	68,8	
Z toho: Finančný majetok	693.908		828.148		
            Pohľadávky	1.278.764		1.184.882		
           Zásoby	129		182		
            Prechodné účty aktívne	414		83		
Aktíva celkom	2.920.357	100,0	2.928.504	100,0	

Pasíva

Ukazovateľ	Stav k
31.12.2000	
%	Stav k
31.12.2001	
%	
Vlastné zdroje krytia stálych a obežných aktív	
2.895.496	
99,1	
2.904.288	
99,2	
z toho: Majetkové fondy	604.407		801.940		
            Finančné fondy	2.306.536		2.022.258		
            Hospodársky výsledok
            bežného účt.obdobia	
- 15.447		
80.090		
            Nerozdelený výsledok 
            z minulého roku	
0		
0		
Cudzie zdroje	24.861	0,9	24.216	0,8	
Z toho: Záväzky	23.538		22.540		
             Prechodné účty pasívne	1.323		1.676		
Pasíva celkom	2.920.357	100,0	2.928.504	100,0	

V roku 2001 došlo k zmene vo výške ako aj v štruktúre majetkovej podstaty SPF podľa Tab. č. 1. Tieto zmeny nastali v dôsledku zvýšenia aktív o 8.147 tis. Sk, t.j. o 0,3%, pričom v štruktúre majetku nastali tieto zmeny:
•	stále aktíva poklesli o 		31.933 tis. Sk
•	obežné aktíva vzrástli o 		40.080 tis. Sk

•	celkové vlastné zdroje krytia stálych  a obežných aktív vzrástli o       8.792 tis. Sk
•	cudzie zdroje  poklesli o 							645 tis. Sk

Podľa Výkazu ziskov a strát SPF v roku 2001 dosiahol celkové výnosy vo výške 367.008 tis. Sk a celkové náklady vo výške 286.918 tis. Sk.

Hospodársky výsledok za rok 2001  dosiahol výšku: 80.090 tis. Sk (účtovný zisk ). 

Audítorská spoločnosť venovala osobitnú pozornosť  preskúmaniu správnosti vykazovaných pohľadávok z prenájmu ako aj plneniu splátkových kalendárov vedených na účtoch 311 až 316 a ich analytickému členeniu.
 
Audítorská spoločnosť na základe  overenia dokladov potvrdzuje správnosť               v účtovníctve vykazovanej výšky pohľadávok z nehnuteľností spravovaných SPF                   k 31.12.2001 vo výške 211.320 tis. Sk, ktoré boli evidované na vyššie uvedených syntetických účtoch.
 
Pohľadávky SPF boli riadne zinventarizované podľa už spomenutého Príkazu generálneho riaditeľa SPF z augusta 2001, pričom bol opätovne použitý softwarový program pre analýzu pohľadávok SPF z pohľadu plynutia doby splatnosti a realizácie upomienkového konania.
 Štruktúra pohľadávok SPF z obchodného styku k 31.12.2001  je nasledovná:

                                                                                              Tab. č. 2:
								        v Sk
Pohľadávky z obchodného
styku	        Stav
 k 31.12.2000	        Stav
  k 31.12.2001	
Pohľadávky z obch. styku 
v tom:	206.756.714
	211.320.253
	
Predaj pozemkov	         2.323.530	2.592.290	
Nebytové priestory	132.422	135.983	
Lesy	1.533.390	1.177.782	
Privatizácia (nehnut.)	4.582.026	4.485.194	
Pozemky	     163.301.813	169.131.054	
Dane-refakturácia	5.339.872	4.017.561	
Lesy (prevod vlastníctva)	131.289	105.006	
Úroky z privatizácie	14.790.076	15.803.698	
ZPV (o prev. vlast.)	14.035	8.749	
Vecné bremeno	109.730	-	
Postúpené pohľadávky	7.141.122	7.049.534	
Medzisúčet spolu:	199.399.305	204.506.851	
KOREKČNÉ   POLOŽKY ( + - )			
Pohľadávky HMZ                      +	433.092	63.862	
Rôzne iné fakt. SPF                  +	689.433	763.102	
Predaj bytov                              +	2.475.296	2.741.303	
Ostatné pohľadávky-byty           +	430.139	336.903	
Ostatné pohľ.-nebyt.priest.        +	201.586	228.093	
Ost. pohľad.-náj. strojov            +	198.238	198.238	
Ost. pohľadávky-voda               +	526.962	526.962	
Zast.poz.-neod. vkl.                   +	957.145	355.885	
Poskyt. prevádzkové preddavky+	1.445.518	1.599.054	
Medzisúčet spolu:	7.357.409	6.813.402	
Spolu:	206.756.714	211.320.253	

 	
Audítorská spoločnosť ďalej posúdila výšku pohľadávok za sprivatizované štátne poľnohospodárske podniky a akciové spoločnosti (istina + úroky) v celkovej výške 973.561.535,- Sk.

 Pre zabezpečenie operatívneho sledovania a pravidelného vyhodnocovania plnenia splátkových kalendárov sú na SPF vytvorené potrebné organizačno-technické predpoklady prostredníctvom oddelenia vymáhania pohľadávok na Sekcii privatizácie a vymáhania pohľadávok a využívaním  softwarového programu na ich vyhodnocovanie prostredníctvom výpočtovej techniky – program DATALOCK.

Audítorská spoločnosť kladne hodnotí vynaložené úsilie zainteresovaných organizačných útvarov SPF pri identifikácii neznámych príjmov, ktoré prichádzajú na účty SPF bez identifikačných znakov plátcov.

 Audítorská spoločnosť v októbri 2001 vykonala overenie stavu vedenia bežného účtovníctva a výsledkov hospodárenia SPF za   obdobie od 1.1.2001 do 30.9.2001, o čom spracovala správu, ktorú dňa 12.11.2001 odovzdala SPF. 

Audítorská spoločnosť ďalej preskúmala tvorbu a použitie rezervného fondu, ktorý poklesol   z 379.569 tis. Sk na 354.994 tis. Sk, t.j. o 24.575 tis. Sk. Toto zníženie bolo spôsobené zúčtovaním straty dosiahnutej v roku 2000 (15.447 tis. Sk), výplatou odmien pracovníkom SPF (9.028 tis. Sk) a  príspevkom Agrofilmu ( 100 tis. Sk )

 Audítorská spoločnosť zároveň konštatuje, že pre finančné zabezpečenie plnenia úloh vyplývajúcich pre SPF najmä zo zákonov: č. 92/1991 Zb. v znení neskorších predpisov,        č. 229/91 Zb., č.330/91 Zb. v znení neskorších predpisov a 180/1995 Z.z., ako aj  rizikovosti  vymoženia pohľadávok SPF  je nevyhnutné aj v budúcnosti primerane zvyšovať stav rezervného fondu z rozdelenia hospodárskeho výsledku SPF.

Vláda na svojom rokovaní  dňa 23.5.2001 uznesením č. 450 rozhodla  o vysporiadaní  hospodárskeho výsledku dosiahnutého k 31.12.2000 (strata 15.447 tis. Sk) na ťarchu rezervného fondu. Súčasne rozhodla o zúčtovaní výplat výsledkových odmien za rok 2000 v roku 2001 z rezervného fondu vo výške 9.028 tis. Sk.        

E. PLNENIE ROZPOČTU SPF V ROKU 2001

Rozpočet SPF na rok 2001 schválila vláda SR dňa 23.5.2001 uznesením č. 450
 s vyrovnaným saldom príjmov a výdavkov vo výške 385 000 tis. Sk.

 Skutočné plnenie rozpočtu SPF v roku 2001 bolo nasledovné:
Príjmy:       474.086  tis. Sk
Výdavky:   355.053  tis. Sk

Plnenie rozpočtu k 31.12.2001 v porovnaní so schváleným rozpočtom bolo nasledovné:
									    v tis. Sk

Položková skladba rozpočtu	Schválený rozpočet na rok 2001	Plnenie
 rozpočtu k 31.12.2001	%
plnenia	
PRÍJMY	
A.	Príjmy z výnosov pri prevode majetku štátu na privatizované subjekty v zmysle zákona č. 92/1991 Zb. v znení doplnkov	

96.000 	

155.533	

162,0	
B.	Príjmy z výnosov pri správe majetku štátu v zmysle zákona č. 229/1991 Zb. a 330/1991 Zb. v znení neskorších doplnkov	

259.000	

282.620	

109,1	
C.	Príjmy z kapitálových a ostatných finančných výnosov	
  30.000	
 35.933	
119,8	
Príjmy spolu	    385.000	    474.086	123,1	
	
A.	Investičné výdavky	 18.500	 16.907	91,4	
B.	Neinvestičné výdavky	318.500	286.917	90,1	
C.	Kapitálové výdavky	 48.000	 51.229	106,7	
VÝDAVKY SPOLU	385.000 	355.053	 92,2	
ROZDIEL ( +, - )		119.033		

 Rozpočtové príjmy boli prekročené o 89.086 tis. Sk najmä z titulu neplánovaných príjmov z predaja akcií SPF, predaja pozemkov ako aj realizácie splátkových kalendárov nájomného za pozemky. Skutočné výdavky boli nižšie o 29.947 tis. Sk. 
 
K 31.12.2001 dosiahol SPF:
- výnosy vo výške  367.008 tis. Sk
- náklady vo výške  286.918 tis. Sk
 t.j. hospodársky výsledok  (účtovný zisk) je 80.090 tis. Sk, čo bezprostredne korešponduje            s Výkazom ziskov a strát k 31.12.2001.

F. STAV ÚČTOVNÍCTVA SPF

 SPF v roku 2001 viedol  účtovníctvo podľa účtovej osnovy a postupov účtovania platných pre rozpočtové a príspevkové organizácie s využitím prostriedkov výpočtovej techniky.

 SPF pri vedení účtovníctva využíval softwarový produkt " DATALOCK".

 Účtovná závierka k 31.12.2001 v SPF bola vykonaná v zmysle:
•	zákona č. 563/1991 Zb. o účtovníctve v znení neskorších predpisov
•	Opatrenia FMF č.j. V/20 530/1992, zo dňa 30.7.1992, ktorým sa ustanovuje účtová osnova a postupy účtovania pre rozpočtové a príspevkové organizácie a obce, v znení neskorších predpisov
•	Opatrenia MF SR č. 65/53/1993 pre predkladanie údajov účtovnej  závierky rozpočtových a príspevkových organizácií a obcí, v znení Opatrenia č. 65/335/1993
•	Opatrenia MF SR č. 65/2/1993, ktorým sa ustanovujú účtovné výkazy pre rozpočtové a príspevkové organizácie a obce, v znení Opatrení MF SR č. 65/335/1993, č. 65/124/1994 a 65/538/1995
•	Usmernenia Ministerstva pôdohospodárstva SR č. 631/01 – 330 zo dňa 8.01.2001  

SPF uzavrel k 31.12.2001 syntetické účty. Ich zostatky v hlavnej knihe korešpondujú s údajmi vykázanými v účtovných výkazoch k 31.12.2001.

 Konečné stavy syntetických účtov boli k 31.12.2001 prevedené na účty:
•	962 - Konečný účet súvahový
•	963 - Účet hospodárskeho výsledku

 Na základe overovania správnosti zostavenia obligatórnych súčastí účtovnej závierky SPF k 31.12.2001 audítorská spoločnosť konštatuje, že v  SPF bol dodržaný postup uzávierkových a závierkových prác v zmysle § 18 zákona č. 563/1991 Zb. o účtovníctve       a ďalších už vyššie uvedených opatrení MF SR.

 Audítorská spoločnosť ďalej konštatuje, že vedenie bežného účtovníctva SPF je na veľmi solídnej odbornej úrovni. Spĺňa požiadavky zákona č. 563/1991 Zb. o účtovníctve, t.j.: úplnosť, správnosť a preukaznosť.

 Inventarizácia majetku a záväzkov  v SPF bola vykonaná v mesiacoch október - december 2001  v zmysle už citovaného príkazu generálneho riaditeľa SPF zo dňa 10.8.2001.
Zo súhrnného inventarizačného zápisu o vykonanej inventarizácii majetku a záväzkov za rok 2001 zo dňa 16.1.2002  vyplýva, že inventarizačný rozdiel vznikol vo výške 13.990,- Sk (išlo o odcudzenie autorádia).
Tento inventarizačný rozdiel bol riadne zúčtovaný v roku 2001.
Z výsledkov inventarizácie majetku a záväzkov k 31.12.2001 ďalej vyplýva:
-	vyradiť z účtovníctva neupotrebiteľný majetok SPF  vo výške 3.912 tis. Sk. Pri vyraďovaní neupotrebiteľného majetku SPF postupuje podľa Interného pokynu GR č. 7/1999.

	Výsledky inventarizácie boli schválené na operatívnej  porade výkonnej riaditeľky SPF dňa 21.1.2002.

	Audítorská spoločnosť po komplexnom zhodnotení výsledkov a poznatkov uvedených v predchádzajúcich častiach tejto správy nepovažuje za dôvodné uložiť adresátovi tejto správy osobitné opatrenia.

G. CELKOVÉ ZHODNOTENIE ÚČTOVNEJ ZÁVIERKY SPF ZA ROK 2001

 Audítorská spoločnosť INTEGRIA, s.r.o., licencia SKAu ev. č. 185 pri audite ročnej účtovnej závierky Slovenského pozemkového fondu, Búdková 36, 817 15 Bratislava za rok 2001 postupovala v súlade so Slovenskými audítorskými štandardami vydanými Slovenskou komorou audítorov.

 Audit ročnej účtovnej závierky bol naplánovaný a vykonaný v mesiacoch október 2001 až  január 2002. Auditom sa získalo objektívne presvedčenie, že ročná účtovná závierka neobsahuje nesprávnosti. Audit zohľadňuje overenie dôkazov, ktoré potvrdzujú hodnoty ukazovateľov uvedených v účtovných výkazoch.

Audítorská spoločnosť ďalej potvrdzuje, že účtovníctvo SPF bolo v roku 2001 vedené v súlade so zákonom o účtovníctve (č. 563/1991 Zb. v znení neskorších úprav). Na základe toho konštatuje, že audit poskytuje objektívny základ pre vyslovenie názoru z hodnotenia účtovnej závierky.

VÝROK   AUDÍTORA
o audite ročnej účtovnej závierky organizácie
SLOVENSKÝ  POZEMKOVÝ FOND
Búdkova 36, 817 15 Bratislava

Audítorská spoločnosť INTEGRIA, s.r.o., Mliekárenská 10, 821 09 Bratislava vyslovuje názor, že ročná účtovná závierka organizácie: Slovenský pozemkový fond, Búdková 36, 817 15 Bratislava k 31.12.2001 je zostavená zrozumiteľne, prehľadne        a preukazne. Za účtovnú závierku je zodpovedné vedenie SPF. Zodpovednosťou audítorskej spoločnosti je vyjadriť názor na túto riadnu účtovnú závierku, ktorý vychádza z výsledkov auditu.
Audit ročnej účtovnej závierky uvedenej organizácie sme uskutočnili v súlade so Slovenskými audítorskými štandardami vydanými Slovenskou komorou audítorov.
Podľa týchto štandardov sme audit naplánovali a vykonali tak, aby sme získali objektívne presvedčenie, že riadna účtovná závierka neobsahuje významné nesprávnosti. Audit zahŕňa overenie dôkazov systémovým spôsobom, ktoré dokladujú hodnoty uvedené v riadnej účtovnej závierke.
	Audit ďalej obsahuje zhodnotenie, či je účtovníctvo vedené v súlade so zákonom, zhodnotenie účtovných princípov použitých pri vypracovaní účtovnej závierky, ako aj jej celkové zhodnotenie. Audítorská spoločnosť je presvedčená, že audit poskytol objektívny základ pre vyslovenie nášho názoru.
	Na základe vyššie uvedených skutočností audítorská spoločnosť konštatuje, že ročná účtovná závierka SPF zostavená k 31.12.2001 vyjadruje verne vo významných súvislostiach jeho majetkovú podstatu, finančnú situáciu, rozpočtovú disciplínu a hospodársky výsledok vykázaný v účtovníctve, a preto ju odporúča štatutárnym orgánom spoločnosti schváliť.  

Správu audítora spracovala spoločnosť:
INTEGRIA s.r.o., Mliekárenská 10, 821 09 Bratislava, Licencia SKAu ev. č.185

Zodpovedný audítor:
Ing. Ivan Selecký, PhD. , dekrét SKAu ev. č. 176

V  Bratislave, 25. januára 2002